यह कहकर शिव ने अपने धनुष पर बाण चढ़ा लिया| वे बाण छोड़ने को उद्यत हुए| लेकिन अर्जुन भी सजग था| सूअर के भागते कदमों की उसे भी आहट मिल चुकी थी| अर्जुन फुर्ती से उठ खड़ा हुआ और अपना धनुष लेकर उस पर बाण चढ़ा लिया| किरात रूपी शिव और अर्जुन, दोनों के बाण एक साथ छूटे और सूअर रूपी राक्षस के शरीर में जा घुसे| सूअर के मुंह से दिल दहला देने वाली चीत्कारें फूट निकलीं| समूचा जंगल कांप उठा| मरते ही उसका मायावी रूप समाप्त हो गया और वह एक पहाड़ की तरह जमीन पर धड़ाम से आ गिरा| किरात बने भगवान शिव के गणों ने जय-जयकार करनी आरंभ कर दी|